Ricus sê aanhangers kan sy liefde vir country-musiek in al sy oorspronklike musiek hoor, en by die Bakgat Country Opskop sal hy die geleentheid kry om die verhoog met plaaslike country-legendes soos Tommy Dell, Lance James, Matt Hurter en Dennis East te deel. “Dit gaan weer ’n hoogtepunt wees daai,” sê hy met trots.
Ricus het letterlik met musiek grootgeword. Hy was vier toe hy dromme begin speel het en was net ses jaar oud toe hy vir die eerste keer saam met sy pa se orkes opgetree het. Toe hy die musiekwêreld betree, was dit eers as ’n instrumentalis. Daar was altyd baie musiekinstrumente in en om die huis en Ricus vertel dat hy dit self leer speel het. Vandag is hy die meester van 13 verskillende instrumente, maar die twee wat naaste aan sy hart lê, is die pedaal-staalkitaar en die konsertina. “Ek hou van die rou en eerlike klank van die instrumente. Dit praat met my hart.” Ricus is ook ’n fantastiese sanger.
Sy nuutse album, Ouskool-Boerseun, is in Junie 2016 bekendgestel en het binne twee maande goue status behaal. Hy is ook vir ’n Sama-toekenning in die beste kontemporêre album-kategorie genomineer. Ricus sê die nominasie is vir hom ’n “enorme” voorreg.
Hy beskryf Ouskool-Boerseun as ’n eerlike album wat vir aanhangers ’n beter idee gee van wie hy is. “Die album gaan baie oor myself, my kinderjare, my ouers, my grootwordjare en dinge wat my na aan die hart lê soos die bosveld en ’n hardekoolvuur.”